**Răsărit și apus**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai vreau o noapte pe un colț de lună

Sau pe tărâmul vreunui aisberg,

Să zbor printre luceferi sau să merg

Spre-un soare ce nu vrea să mai apună!

Să hoinăresc prin Calea cea Lactee,

Și să culeg în fugă câte-o stea,

Lăsând poverile din gând pe ea,

Ca să-mi continui scurta odisee.

Mai vreau o viață fără nopți de clipe,

Cu dimineți din scurte primăveri,

Ce-nmugureau plăpând până mai ieri,

Lăsând iubirea să se înfiripe!

Și un amurg mai vreau, fără suspine,

Cu fluturi de lumină împrejur,

Pe-un culoar fără final, obscur,

Spre Cel ce sufletul o să-mi aline!